વટવૃક્ષ પ્રેમનો રસ્તો બતાવે છે અને અશ્વત્થ વૃક્ષ અર્થાત પીપળો ધ્યાનનો રસ્તો બતાવે છે. શ્રીમદ ભગવદગીતાના 10મા અધ્યાયના 26મા શ્લોકમાં ભગવાન શ્રીકૃષ્ણ કહે છે : ‘અશ્વત્થઃ સર્વ વૃક્ષાણાં.’ જેનો અર્થ થાય છે કે બધાં વૃક્ષોમાં હું પીપળાનું વૃક્ષ છું. કૃષ્ણ ભગવાને એ રીતે પીપળાના વૃક્ષને પોતાની સમકક્ષ ગણાવ્યું. શું કારણ હશે ? વનસ્પતિશાસ્ત્રીઓએ પરીક્ષણો કર્યા બાદ એવું તારણ કાઢ્યું છે કે પીપળાના વૃક્ષમાંથી ચોવીસે કલાક ઑક્સિજન ઉત્પન્ન થાય છે. બીજાં બધાં વૃક્ષો દિવસ દરમ્યાન ઑક્સિજન આપે છે જ્યારે પીપળાનું વૃક્ષ રાત્રે પણ ઑક્સિજન આપવાની પ્રક્રિયા ચાલુ રાખે છે. ઑક્સિજન જીવન ટકાવી રાખવા અત્યંત જરૂરી છે એ આપણે સહુ જાણીએ જ છીએ. ઑક્સિજનની અવરજવર હોય ત્યાં સુધી દેહમાં પ્રાણ ટકી રહે છે. માણસ જીવતું જાગતું રહી શકે છે.